[{"text_idx": "#000002", "text": "Pasintvendrede, la 21-an de februaro, Goro Christoph Kimura prelegis en Esperanto dum la labortago pri \u00abLingva Teritorieco\u00bb c\u0302e la filologia fakultato de la Barcelona Universitato. Goro Kimura estas prestig\u0302a profesoro pri lingvistiko en la Sophia Universitato de Tokio kaj ankau\u0306 aktivulo por la lingvaj rajtoj de surdaj homoj kaj de pluraj agadoj ekologismaj, pacifismaj kaj kontrau\u0306militarismaj en Japanio. La diskutforumo enkadrig\u0302is en interkonsento por kunlaboro inter la kataluna universitato kaj kelkaj el la c\u0302efaj japanaj universitatoj. Oni devas elstarigi, ke la tri aliaj japanaj lingvistoj partoprenintaj ankau\u0306 elektis por siaj intervenoj lingvojn aliajn ol la propran kaj la anglan, precize: la francan, la okcitanan kaj la katalunan. Nu, ni trompas neniun dirante, ke profesoro Kimura, per la internacia lingvo, estis kiu pli flue kaj senafekte sin esprimis. Ni ankau\u0306 trompas neniun dirante, ke la plimulto de la c\u0302eestintoj, kiuj plenigis la (por tiu okazo tro malgranda) \u00abinstruista c\u0302ambro\u00bb estis esperantistoj."}, {"text_idx": "#000003", "text": "En sia prelego, profesoro Kimura prezentis noveman vidpunkton pri la kapabloj de minoritataj au\u0306 minorigataj lingvoj dum situacio de kreskanta deteritoriig\u0302o. La japana lingvisto, fakulo en la studado de lingvaj pejzag\u0302oj en la urboj (kiuj ili spegulas sed ankau\u0306 kreas), klarigis unue la specialan lingvan situacion en la landlima regiono inter Germanio kaj Pollando. Li prenis la ekzemplon de Frankfurto c\u0302e Odro \u2013urbo en Brandenburgio, en la orienta parto de Germanio\u2013 kaj pola urbeto S\u0142ubice, c\u0302e la alia flanko de rivero Odro. Fakte, ambau\u0306 urboj estis nur unu antau\u0306 la Dua Mondmilito. Nun, kaj ekde la fino de la Malvarma Milito, tre oftas la komercaj inters\u0302angoj inter log\u0302antoj el ambau\u0306 flankoj de la rivero, kaj tio okazigis kuriozan dulingvan pejzag\u0302on en la strataj inform-signoj kaj vendejaj reklamiloj... malgrau\u0306 la germana iom superregas. Alivorte, la konata principio de teritorieco lau\u0306 kiu al c\u0302iu teritorio apartenas nur unu lingvo, en la kazo de la landlimo inter Germanio kaj Pollando estas pli kaj pli nebula."}, {"text_idx": "#000004", "text": "Due, Goro Kimura prezentis la aferon de la soraba, slava lingvo proksima al la pola kaj la c\u0302eh\u0302a kiu ankorau\u0306 nun pluvivas en la germana regiono de Sorabio, malgrau\u0306 ke kun lingvaj uzoj tre specifaj, similaj al tiuj de la okcitana: g\u0302ia publika videbleco estas preskau\u0306 simbola kaj g\u0302i estas ekster kerna regiono pli parolata en kulturaj asocioj ol ene de familioj. Tio evidentigas, ke la principo de teritorieco rilate al la soraba lingvo estas, g\u0302enerale, tre malpreciza. Krom la procedo de anstatau\u0306ig\u0302o per la germana kiu la soraba historie suferas, nun g\u0302i estas ankau\u0306 minacata per la c\u0302eesto de la pola. Tamen, la esplorado de la japana lingvisto montras, ke lastatempe oni identigis kelkajn uzojn de la soraba kiel pontlingvo kun najbaraj slavaj popoloj. Precize, la turismaj oficejoj ambau\u0306flanke de la landlima regiono konsideras pli kaj pli la uzon de la soraba en g\u0302iaj materialoj, c\u0302ar temas pri lingvo komprenata por la tiuregionaj lokanoj kaj por polaj au\u0306 c\u0302eh\u0302aj vizitantoj. En la okazo, ke tiu uzo firmig\u0302us kaj disvatig\u0302us al aliaj sociaj areoj, g\u0302i povus doni novan impeton al la soraba lingvo."}, {"text_idx": "#000005", "text": "La konkludo de profesoro Kimura estas tre esperiga por la estonto de lingvoj minoritataj au\u0306 minorigataj, c\u0302ar oni devas pensi, ke multaj el ili trovig\u0302as g\u0302uste en landlimaj teritorioj kaj, pro tio, ili havas la kapablon roli kiel pontlingvojn en malsamaj sektoroj de la ekonomia vivo de najbaraj komunumoj.\nLa prelego de Goro Kimura estis tuj-tradukita en la katalunan de esperantisto kaj okcitanisto Ferriol Macip. La diskutforumo lasis por la memoro plurajn anekdotojn kuriozajn por la esperantistaro. Ekzemple, kelkaj c\u0302eestintoj elstarigis je la fino la agrablan senson rekte kompreni la ironion simpatian kaj kutiman en prelegoj de la japana lingvisto, dum la cetero de la c\u0302eestintoj devis atendi kelkaj sekondoj, g\u0302is la traduko. Aliaj substrekis la \u00abetan finan venkon\u00bb, kiu signifis en la mondo de la kataluna lingvistiko, ke unu el la c\u0302efaj nuntempaj japanaj lingvistoj, fakulo inter aliaj aferoj pri la emerg\u0302a kaj plurfaka areo de la lingva justeco, elektis g\u0302uste la internacian helpan lingvon por prelegi c\u0302e ni. C\u0302ar, kontrau\u0306 kion oni povus imagi, en filologiaj fakultatoj (ankorau\u0306) ne estas kutima la c\u0302eesto de Esperanto kiel lingua franca por la scienca diskuto."}, {"text_idx": "#000006", "text": "Kiel rezulto de la labortago, la Studgrupo pri Minacataj Lingvoj (GELA lau\u0306 katalunaj sigloj) de la Barcelona Universitato eldonos kvinlingvan libron en la japana, Esperanto, kataluna, okcitana kaj franca."}, {"text_idx": "#000012", "text": "This website uses cookies so that we can provide you with the best user experience possible. Cookie information is stored in your browser and performs functions such as recognising you when you return to our website and helping our team to understand which sections of the website you find most interesting and useful."}]